CELEX: 32019D1275
Language: el
Date: 2019-07-29 00:00:00
Title: Εκτελεστική απόφαση (ΕΕ) 2019/1275 της Επιτροπής, της 29ης Ιουλίου 2019, σχετικά με την ισοδυναμία του νομοθετικού και εποπτικού πλαισίου που εφαρμόζεται στους δείκτες αναφοράς στη Σινγκαπούρη, σύμφωνα με τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

30.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 201/13
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1275 ΤΗΣ ΕΠΙΤΡΟΠΗΣ
         της 29ης Ιουλίου 2019
         σχετικά με την ισοδυναμία του νομοθετικού και εποπτικού πλαισίου που εφαρμόζεται στους δείκτες αναφοράς στη Σινγκαπούρη, σύμφωνα με τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και για την τροποποίηση των οδηγιών 2008/48/ΕΚ και 2014/17/ΕΕ και του κανονισμού (ΕΕ) αριθ. 596/2014 (1), και ιδίως το άρθρο 30,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2016/1011 θεσπίζει κοινό πλαίσιο για την εξασφάλιση της ακρίβειας και ακεραιότητας των δεικτών που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων στην Ένωση.
                  
               
                     (2)
                  
                  
                     Ο εν λόγω κανονισμός εφαρμόζεται από την 1η Ιανουαρίου 2018 και οι διαχειριστές εκτός της Ένωσης επωφελούνται από μεταβατική περίοδο που επιτρέπει τη χρήση δεικτών αναφοράς τρίτων χωρών στην Ένωση. Μετά τη λήξη της μεταβατικής περιόδου, ένας δείκτης αναφοράς ή ένας συνδυασμός δεικτών αναφοράς που παρέχονται από διαχειριστή που βρίσκεται σε τρίτη χώρα μπορούν να χρησιμοποιούνται στην Ένωση μόνον όταν ο δείκτης αναφοράς και ο διαχειριστής περιλαμβάνονται στο μητρώο που τηρείται από την Ευρωπαϊκή Αρχή Κινητών Αξιών και Αγορών («ΕΑΚΑΑ»), μετά την έκδοση απόφασης ισοδυναμίας από την Επιτροπή, ή την αναγνώριση ή την έγκριση από αρμόδιες αρχές.
                  
               
                     (3)
                  
                  
                     Η Επιτροπή εξουσιοδοτείται να εκδίδει εκτελεστικές αποφάσεις που ορίζουν ότι το νομοθετικό και εποπτικό πλαίσιο τρίτης χώρας σε σχέση με συγκεκριμένους διαχειριστές ή συγκεκριμένους δείκτες αναφοράς ή οικογένειες δεικτών αναφοράς είναι ισοδύναμο με τις απαιτήσεις του κανονισμού (ΕΕ) 2016/1011. Κατά την αξιολόγηση της εν λόγω ισοδυναμίας, η Επιτροπή λαμβάνει υπόψη αν το νομικό πλαίσιο και οι εποπτικές πρακτικές μιας τρίτης χώρας εξασφαλίζουν τη συμμόρφωση με τις Αρχές της IOSCO για τους Χρηματοπιστωτικούς Δείκτες Αναφοράς ή, κατά περίπτωση, με τις Αρχές της IOSCO για τους Οργανισμούς Κοινοποίησης Τιμών Πετρελαίου (Price Reporting Agencies — PRA), και αν οι εν λόγω συγκεκριμένοι διαχειριστές ή συγκεκριμένοι δείκτες αναφοράς ή οικογένειες δεικτών αναφοράς υπόκεινται σε αποτελεσματική εποπτεία και επιβολή σε μόνιμη βάση στην εν λόγω τρίτη χώρα.
                  
               
                     (4)
                  
                  
                     Δείκτες αναφοράς, όπως ο Singapore Interbank Offered Rate (SIBOR) και ο Singapore Dollar Swap Offer Rate (SOR), τελούν υπό διαχείριση στη Σινγκαπούρη και χρησιμοποιούνται στην Ένωση από ορισμένες εποπτευόμενες οντότητες. Ως εκ τούτου, η Επιτροπή προέβη σε αξιολόγηση του καθεστώτος των δεικτών αναφοράς στη Σινγκαπούρη.
                  
               
                     (5)
                  
                  
                     Ο νόμος για τις κινητές αξίες και τις προθεσμιακές πράξεις (Securities and Futures Act — «SFA») και οι κανονισμοί για τις κινητές αξίες και τις προθεσμιακές πράξεις (χρηματοπιστωτικοί δείκτες αναφοράς), του 2018, («κανονισμοί του SFA για τους δείκτες αναφοράς»), καθορίζουν το νομοθετικό και εποπτικό πλαίσιο της Σινγκαπούρης για τους διαχειριστές καθορισμένων δεικτών αναφοράς και για τους συνεισφέροντες στους εν λόγω δείκτες αναφοράς. Κατά την κατάρτιση των απαιτήσεων στο πλαίσιο του νόμου SFA και των κανονισμών του SFA για τους δείκτες αναφοράς, η Νομισματική Αρχή της Σινγκαπούρης (Monetary Authority of Singapore — «MAS») εξέτασε τα καθεστώτα δεικτών αναφοράς εκτός Σινγκαπούρης, συμπεριλαμβανομένου του κανονισμού (ΕΕ) 2016/1011.
                  
               
                     (6)
                  
                  
                     Το μέρος VIAA του SFA καθιερώνει ένα ρυθμιστικό καθεστώς στο πλαίσιο του οποίου όλοι οι διαχειριστές δεικτών αναφοράς και οι συνεισφέροντες σε σχέση με καθορισμένο δείκτη αναφοράς πρέπει να λαμβάνουν άδεια από τη MAS ως εξουσιοδοτημένοι διαχειριστές δείκτη αναφοράς (Authorised Benchmark Administrator — «ABA») ή εξουσιοδοτημένοι συνεισφέροντες σε δείκτη αναφοράς (Authorised Benchmark Submitter — «ABS»). Υπάρχουν ειδικές υποχρεώσεις για τους ABA και τους ABS, καθώς και απαιτήσεις που ισχύουν για την υποχρεωτική διαχείριση καθορισμένου δείκτη αναφοράς και την υποχρεωτική συνεισφορά σε καθορισμένο δείκτη αναφοράς. Επιπλέον, με τον νόμο SFA εκχωρούνται κανονιστικές εξουσίες στη MAS. Οι κανόνες, όπως εφαρμόζονται από τη MAS, είναι νομικά δεσμευτικοί.
                  
               
                     (7)
                  
                  
                     Το άρθρο 2 του νόμου SFA ορίζει τον χρηματοπιστωτικό δείκτη αναφοράς ως οποιαδήποτε τιμή, συντελεστή, δείκτη ή αξία i) που προσδιορίζεται σε τακτά χρονικά διαστήματα με την εφαρμογή (άμεση ή έμμεση) ενός τύπου ή οποιασδήποτε άλλης μεθόδου υπολογισμού σε πληροφορίες ή γνώμες που διατυπώνονται και αφορούν συναλλαγές σε μια αγορά, ή την κατάσταση της αγοράς, σε σχέση με ένα ή περισσότερα υποκείμενα στοιχεία· ii) που τίθεται στη διάθεση του κοινού (δωρεάν ή επί πληρωμή)· και iii) που χρησιμοποιείται ως αναφορά για τον προσδιορισμό των πληρωτέων τόκων ή άλλων ποσών που οφείλονται σε καταθέσεις ή πιστωτικές διευκολύνσεις· για τον προσδιορισμό της τιμής ή της αξίας οποιουδήποτε επενδυτικού προϊόντος· ή για τη μέτρηση της απόδοσης οποιουδήποτε προϊόντος που προσφέρεται από πρόσωπο το οποίο προβλέπεται στους κανονισμούς.
                  
               
                     (8)
                  
                  
                     Σύμφωνα με το άρθρο 123B του νόμου SFA, η MAS μπορεί να καθορίσει, με διαταγή που δημοσιεύεται στην Επίσημη Εφημερίδα, έναν χρηματοπιστωτικό δείκτη αναφοράς ως καθορισμένο δείκτη αναφοράς. Η MAS δύναται να προβεί στον καθορισμό αυτό, εάν πεισθεί ότι i) ο χρηματοπιστωτικός δείκτης αναφοράς έχει συστημική σημασία στο χρηματοπιστωτικό σύστημα της Σινγκαπούρης, ii) μια διαταραχή στον προσδιορισμό του χρηματοπιστωτικού δείκτη αναφοράς θα μπορούσε να επηρεάσει την εμπιστοσύνη του κοινού στον δείκτη αναφοράς ή στο χρηματοπιστωτικό σύστημα της Σινγκαπούρης, iii) ο προσδιορισμός του δείκτη αναφοράς θα μπορούσε να επιδέχεται χειραγώγηση ή iv) ο καθορισμός είναι, για άλλον λόγο, προς το συμφέρον του κοινού.
                  
               
                     (9)
                  
                  
                     Η MAS έχει καθορίσει χρηματοπιστωτικούς δείκτες αναφοράς μέσω της διαταγής περί κινητών αξιών και προθεσμιακών πράξεων (καθορισμένοι δείκτες αναφοράς) του 2018 [Securities and Futures (Designated Benchmarks) Order 2018], που εκδόθηκε σύμφωνα με το άρθρο 123B του νόμου SFA. Η απόφαση αυτή περιορίζεται στους διαχειριστές των δεικτών αναφοράς που απαριθμούνται στη διαταγή Securities and Futures (Designated Benchmarks) Order, όπως τροποποιήθηκε και ισχύει. Η απόφαση αυτή δεν καλύπτει τους διαχειριστές δεικτών αναφοράς που υπάγονται σε εξαίρεση από το πεδίο εφαρμογής του κανονισμού (ΕΕ) 2016/1011 σύμφωνα με το άρθρο 2 παράγραφος 2 του εν λόγω κανονισμού.
                  
               
                     (10)
                  
                  
                     Βάσει του νόμου SFA (ιδίως των άρθρων 123D και 123ZC), τόσο οι διαχειριστές όσο και οι συνεισφέροντες σε καθορισμένους δείκτες αναφοράς υπόκεινται στη χορήγηση άδειας, εκτός εάν απαλλάσσονται. Η MAS, όταν αποφασίζει αν θα χορηγήσει άδεια ή θα αναστείλει ή θα ανακαλέσει την άδεια ενός ABA, δύναται να λαμβάνει υπόψη τους παράγοντες που προβλέπονται στα άρθρα 123F(5), 123F(6), 123F(8), 123J(1), 123J(6) του νόμου SFA, και στον κανονισμό 4(1) των κανονισμών του SFA για τους δείκτες αναφοράς. Η MAS δύναται επίσης να επιβάλλει, να τροποποιεί ή να ανακαλεί όρους ή περιορισμούς σε σχέση με έναν ABA, σύμφωνα με τα άρθρα 123F(2) και 123F(3) του νόμου SFA. Ένα πρόσωπο διαπράττει αδίκημα εάν διαχειρίζεται ή δημιουργεί την εντύπωση ότι διαχειρίζεται έναν καθορισμένο δείκτη αναφοράς χωρίς να του έχει χορηγηθεί άδεια, εκτός εάν απαλλάσσεται από την απαίτηση αυτή.
                  
               
                     (11)
                  
                  
                     Σύμφωνα με το άρθρο 123O του νόμου SFA, οι διαχειριστές των δεικτών αναφοράς πρέπει να εκδίδουν έναν κωδικό για κάθε καθορισμένο δείκτη αναφοράς, ο οποίος καθορίζει τα πρότυπα που πρέπει να τηρεί κάθε συνεισφέρων στον καθορισμένο δείκτη αναφοράς. Αυτό απαιτεί επίσης τη συγκρότηση επιτροπής εποπτείας δυνάμει του κανονισμού 8 των κανονισμών του SFA για τους δείκτες αναφοράς, η οποία θα διενεργεί, κατά περιόδους, αναθεωρήσεις του πεδίου εφαρμογής, του σχεδιασμού και της μεθοδολογίας του καθορισμένου δείκτη αναφοράς και θα εγκρίνει ρυθμίσεις για να διευκολυνθεί η διαχείριση καθορισμένου δείκτη αναφοράς.
                  
               
                     (12)
                  
                  
                     Τα άρθρα 123J(4) και 123ZZB του νόμου SFA επιτρέπουν στη MAS να υποχρεώνει έναν ABA να συνεχίσει να διαχειρίζεται καθορισμένο δείκτη αναφοράς. Τα άρθρα 123F(2) και 123F(3) του νόμου SFA επιτρέπουν στη MAS να επιβάλλει όρους στον ABA σχετικά με τη διαδικασία προσδιορισμού του καθορισμένου δείκτη αναφοράς. Τα άρθρα 123ZI(1) και 123ZJ(1) του νόμου SFA επιτρέπουν στη MAS να υποχρεώνει οποιοδήποτε πρόσωπο να συνεισφέρει σε καθορισμένο δείκτη αναφοράς, ορίζοντας το πρόσωπο αυτό ως καθορισμένο συνεισφέροντα σε δείκτη αναφοράς (designated benchmark submitter — «DBS»). Η MAS, όταν αποφασίζει αν θα ορίσει ένα πρόσωπο ως DBS ή αν θα ανακαλέσει τον χαρακτηρισμό αυτόν, πρέπει να λαμβάνει υπόψη τους παράγοντες που προβλέπονται στα άρθρα 123ZI(2) και 123ZI(3) του νόμου SFA. O DBS υπόκειται στις ίδιες τρέχουσες υποχρεώσεις στις οποίες υπόκειται ο ABS.
                  
               
                     (13)
                  
                  
                     Το μέρος VIAA του SFA και οι κανονισμοί του SFA για τους δείκτες αναφοράς εν γένει αντικατοπτρίζουν τις Αρχές της IOSCO για τους χρηματοπιστωτικούς δείκτες αναφοράς. Ένας διαχειριστής φέρει την κύρια ευθύνη για όλες τις πτυχές διαχείρισης ενός καθορισμένου δείκτη αναφοράς και υπόκειται στις ρυθμιστικές απαιτήσεις βάσει του νόμου SFA και των κανονισμών του SFA για τους δείκτες αναφοράς. Σε περίπτωση που ο διαχειριστής προβαίνει σε εξωτερική ανάθεση καθηκόντων σε τρίτους, οφείλει να συμμορφώνεται με τις κατευθυντήριες γραμμές της MAS για την εξωτερική ανάθεση. Όλα αυτά αντικατοπτρίζουν τις Αρχές της IOSCO σχετικά με τη γενική ευθύνη του διαχειριστή και την εποπτεία τρίτων μερών.
                  
               
                     (14)
                  
                  
                     Το άρθρο 123A του νόμου SFA αναφέρει ότι οι στόχοι του ρυθμιστικού καθεστώτος είναι η προώθηση του δίκαιου και διαφανούς προσδιορισμού των χρηματοπιστωτικών δεικτών αναφοράς και η μείωση των συστημικών κινδύνων. Βάσει αυτού, στο άρθρο 123P του νόμου SFA απαιτείται να καθορίζεται με δίκαιο και αποτελεσματικό τρόπο η διατήρηση των ρυθμίσεων διακυβέρνησης που είναι κατάλληλες για τον καθορισμένο δείκτη αναφοράς, αντικατοπτρίζοντας τη γενική αρχή αποφυγής συγκρούσεων συμφερόντων για τους διαχειριστές. Επιπλέον, πρέπει να διασφαλίζεται ότι τα συστήματα και οι έλεγχοι που αφορούν την άσκηση της δραστηριότητας διαχείρισης καθορισμένου δείκτη αναφοράς είναι επαρκείς και κατάλληλοι για την κλίμακα και τη φύση των σχετικών δραστηριοτήτων, αντικατοπτρίζοντας την Αρχή της IOSCO σχετικά με το πλαίσιο ελέγχου για τους διαχειριστές.
                  
               
                     (15)
                  
                  
                     Δεδομένου ότι ο νόμος SFA απαιτεί επίσης έναν κωδικό σε σχέση με κάθε καθορισμένο δείκτη αναφοράς, για τον οποίο ο διαχειριστής πρέπει να λάβει τη γραπτή έγκριση της MAS, καθώς και τη σύσταση επιτροπής εποπτείας που πρέπει να διενεργεί περιοδικές επανεξετάσεις του πεδίου εφαρμογής και της καταλληλότητας των ορισμών, του σχεδιασμού και της μεθοδολογίας του καθορισμένου δείκτη αναφοράς, αντικατοπτρίζονται επίσης οι Αρχές σχετικά με τη διαφάνεια, τη μεθοδολογία, την εσωτερική εποπτεία και την περιοδική επανεξέταση, καθώς και τον κώδικα δεοντολογίας του συνεισφέροντος.
                  
               
                     (16)
                  
                  
                     Λαμβάνοντας υπόψη την Αρχή της μεταβατικής περιόδου της IOSCO, το άρθρο 123J επιτρέπει στη MAS να αρνείται την ανάκληση της άδειας ενός ABA, εάν αυτό δεν εξυπηρετεί το δημόσιο συμφέρον. Το άρθρο 123S του νόμου SFA, μαζί με τον κανονισμό 13 των κανονισμών του SFA για τους δείκτες αναφοράς και την ανακοίνωση σχετικά με την υποβολή περιοδικών εκθέσεων για τους διαχειριστές δεικτών αναφοράς, αντιστοιχούν στην Αρχή της IOSCO σχετικά με τους ελέγχους. Το άρθρο 123R του νόμου SFA και ο κανονισμός 12 των κανονισμών του SFA για τους δείκτες αναφοράς σε σχέση με τους διαχειριστές δεικτών αναφοράς, καθώς και το άρθρο 123ZN(1) του νόμου SFA και ο κανονισμός 20 των κανονισμών του SFA για τους δείκτες αναφοράς σε σχέση με τους συνεισφέροντες σε δείκτες αναφοράς, αντιστοιχούν στην Αρχή της IOSCO σχετικά με τη διαδρομή ελέγχου. Τα άρθρα 123V και 123ZR του νόμου SFA αντιστοιχούν στην Αρχή της IOSCO για τη συνεργασία με τις ρυθμιστικές αρχές.
                  
               
                     (17)
                  
                  
                     Ως εκ τούτου, μπορεί να συναχθεί το συμπέρασμα ότι οι δεσμευτικές απαιτήσεις όσον αφορά τους διαχειριστές χρηματοπιστωτικών δεικτών αναφοράς που έχουν καθοριστεί ως «καθορισμένοι δείκτες αναφοράς» μέσω της διαταγής Securities and Futures (Designated Benchmarks) Order είναι ισοδύναμες με τις αντίστοιχες απαιτήσεις δυνάμει του κανονισμού (ΕΕ) 2016/1011.
                  
               
                     (18)
                  
                  
                     Το άρθρο 30 του κανονισμού (ΕΕ) 2016/1011 ορίζει επίσης ότι οι δεσμευτικές απαιτήσεις πρέπει να υπόκεινται σε αποτελεσματική εποπτεία και επιβολή, σε μόνιμη βάση, στην τρίτη χώρα.
                  
               
                     (19)
                  
                  
                     Οι υποκείμενοι σε ρυθμίσεις διαχειριστές και συνεισφέροντες υπόκεινται σε συνεχή εποπτεία και επίβλεψη από τη MAS στη Σινγκαπούρη. Η MAS είναι υπεύθυνη για την επιβολή της συμμόρφωσης των ρυθμιζόμενων διαχειριστών και συνεισφερόντων προς τις υποχρεώσεις τους βάσει του νόμου SFA και των κανονισμών του SFA για τους δείκτες αναφοράς. Στο πλαίσιο αυτό, διενεργεί περιοδικές αξιολογήσεις της συμμόρφωσης των ρυθμιζόμενων διαχειριστών και συνεισφερόντων. Κατά την αξιολόγησή της, η MAS μπορεί να λαμβάνει υπόψη οποιεσδήποτε πληροφορίες και εκθέσεις θεωρεί κατάλληλες. Στα άρθρα 123O έως 123V του νόμου SFA περιγράφονται οι γενικές υποχρεώσεις, ενώ τα άρθρα 123F(4) και 123K(6) του νόμου SFA προβλέπουν ότι οι διαχειριστές πρέπει να συμμορφώνονται με όλους τους όρους που συνοδεύουν την άδεια ή την απαλλαγή τους. Τα άρθρα 123ZZA και 123ZZB του νόμου SFA επιτρέπουν στη MAS να εκδίδει περαιτέρω οδηγίες και κανονισμούς με τις οποίες/τους οποίους οφείλουν να συμμορφώνονται οι διαχειριστές.
                  
               
                     (20)
                  
                  
                     Τα άρθρα 123Q(1) και 123S του νόμου SFA και οι κανονισμοί 11, 13(1) και 13(2) των κανονισμών του SFA για τους δείκτες αναφοράς απαιτούν από τους διαχειριστές να προβαίνουν σε κοινοποίηση στη MAS για ορισμένα ζητήματα, μεταξύ άλλων και στην περίπτωση που ο διαχειριστής δεν συμμορφώνεται με κάποια από τις ρυθμιστικές υποχρεώσεις του. Η MAS διαθέτει εξουσίες συγκέντρωσης πληροφοριών που της επιτρέπουν να αξιολογεί τη συμμόρφωση των κατόχων αδείας με τον νόμο SFA.
                  
               
                     (21)
                  
                  
                     Το άρθρο 123ZZB του νόμου SFA εξουσιοδοτεί τη MAS να εκδίδει οδηγίες προς τους διαχειριστές, οι οποίες μπορεί να έχουν ως αντικείμενο, μεταξύ άλλων, τον τρόπο υποβολής έκθεσης προς τη MAS σχετικά με οποιοδήποτε συγκεκριμένο ζήτημα, συμπεριλαμβανομένης δήλωσης ελέγχου σχετικά με την έκθεση για τα εν λόγω ζητήματα. Τα άρθρα 150 και 150A του νόμου SFA εξουσιοδοτούν τη MAS να επιθεωρεί έναν διαχειριστή και να διαβιβάζει την έκθεση σε ξένες ρυθμιστικές αρχές, εάν κρίνεται σκόπιμο.
                  
               
                     (22)
                  
                  
                     Σε περίπτωση που διαχειριστής δείκτη αναφοράς δεν συμμορφωθεί με τις ρυθμιστικές του υποχρεώσεις, η MAS δύναται να εκδώσει οδηγίες δυνάμει του άρθρου 123ZZB του νόμου SFA ώστε να λάβει συγκεκριμένα μέτρα επανόρθωσης. Η MAS δύναται να επιπλήξει έναν διαχειριστή βάσει του άρθρου 334 του νόμου SFA και/ή να επιβάλει όρους ή περιορισμούς σε σχέση με τις επιχειρηματικές δραστηριότητες του διαχειριστή δείκτη αναφοράς, σύμφωνα με τα άρθρα 123F(3) και 123K(4) του νόμου SFA. Η MAS δύναται επίσης να αναστείλει ή να ανακαλέσει την άδεια ή την απαλλαγή σε ορισμένες περιπτώσεις [βλέπε άρθρα 123J(1), 123J(2), 123J(6), 123N(1) και 123Ν(3)]. Επιπλέον, η MAS δύναται να εκδώσει διαταγή απαγόρευσης εις βάρος ενός διαχειριστή δυνάμει του άρθρου 123ZZC(1) του νόμου SFA. Επιπλέον, η μη συμμόρφωση με τις απαιτήσεις βάσει του νόμου SFA συνιστά αδίκημα. Ο νόμος SFA προβλέπει κυρώσεις για παραβάσεις των απαιτήσεων.
                  
               
                     (23)
                  
                  
                     Τέλος, το άρθρο 4(n) του Form 7, που εκδόθηκε δυνάμει του άρθρου 123E(2) του νόμου SFA και φέρει τον τίτλο «Application for Authorisation as an Authorised Benchmark Administrator» («Αίτηση χορήγησης άδειας εξουσιοδοτημένου διαχειριστή δείκτη αναφοράς») καθορίζει τη συμμόρφωση προς τις Αρχές της IOSCO ως ένα εκ των κριτηρίων για τη χορήγηση άδειας εξουσιοδοτημένου διαχειριστή δείκτη αναφοράς. Η MAS εξετάζει τις πολιτικές και τις διαδικασίες, το πλαίσιο και τις δικλίδες ελέγχου του διαχειριστή δείκτη αναφοράς στο πλαίσιο της διαδικασίας εξέτασης της αίτησης αδειοδότησης ή απαλλαγής, που υποβάλλει ένας διαχειριστής δείκτη αναφοράς. Το άρθρο 123P(1)(a) του νόμου SFA απαιτεί επίσης από τον διαχειριστή καθορισμένου δείκτη αναφοράς να διαχειρίζεται με σύνεση όλους τους κινδύνους που συνδέονται με τις επιχειρηματικές δραστηριότητές του και τις εργασίες του.
                  
               
                     (24)
                  
                  
                     Ως εκ τούτου, η Επιτροπή καταλήγει στο συμπέρασμα ότι οι δεσμευτικές απαιτήσεις όσον αφορά τους διαχειριστές χρηματοπιστωτικών δεικτών αναφοράς που έχουν καθοριστεί ως «καθορισμένοι δείκτες αναφοράς» μέσω της διαταγής Securities and Futures (Designated Benchmarks) Order υπόκεινται σε αποτελεσματική εποπτεία και επιβολή σε μόνιμη βάση.
                  
               
                     (25)
                  
                  
                     Οι διαχειριστές δεικτών αναφοράς της ΕΕ δεν χρειάζεται να λάβουν άδεια για τους δείκτες αναφοράς τους που πρόκειται να χρησιμοποιηθούν στη Σινγκαπούρη, εκτός εάν ένας δείκτης αναφοράς ορίζεται ως καθορισμένος δείκτης αναφοράς από τη MAS. Η MAS έχει ενημερώσει την Επιτροπή σχετικά με την εκτίμησή της ότι κανένας από τους δείκτες αναφοράς της ΕΕ δεν πληροί τα κριτήρια για να αποτελέσει καθορισμένο δείκτη αναφοράς στη Σινγκαπούρη.
                  
               
                     (26)
                  
                  
                     Η παρούσα απόφαση θα συμπληρωθεί με ρυθμίσεις συνεργασίας, ώστε να διασφαλίζεται η αποτελεσματική ανταλλαγή πληροφοριών και ο συντονισμός των εποπτικών δραστηριοτήτων μεταξύ της ΕΑΚΑΑ και της MAS.
                  
               
                     (27)
                  
                  
                     Η παρούσα απόφαση βασίζεται στην αξιολόγηση των εφαρμοστέων νομικά δεσμευτικών απαιτήσεων σχετικά με τους δείκτες αναφοράς στη Σινγκαπούρη κατά τον χρόνο έκδοσης της παρούσας απόφασης. Η Επιτροπή θα συνεχίσει να παρακολουθεί, σε τακτική βάση, τις εξελίξεις της αγοράς, την εξέλιξη του νομοθετικού και εποπτικού πλαισίου για τους δείκτες αναφοράς και την αποτελεσματικότητα της εποπτικής συνεργασίας σε σχέση με την παρακολούθηση και την επιβολή των εν λόγω απαιτήσεων, ώστε να διασφαλίζεται η συνεχής εκπλήρωση των απαιτήσεων βάσει των οποίων εκδόθηκε η παρούσα απόφαση.
                  
               
                     (28)
                  
                  
                     Η παρούσα απόφαση δεν θίγει την εξουσία της Επιτροπής να διενεργεί ειδική επανεξέταση ανά πάσα στιγμή, σε περίπτωση που, λόγω σχετικών εξελίξεων, καταστεί αναγκαίο να αξιολογήσει εκ νέου η Επιτροπή την παρούσα απόφαση.
                  
               
                     (29)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Για τους σκοπούς του άρθρου 30 του κανονισμού (ΕΕ) 2016/1011, το νομοθετικό και εποπτικό πλαίσιο της Σινγκαπούρης, το οποίο εφαρμόζεται στους διαχειριστές χρηματοπιστωτικών δεικτών αναφοράς που έχουν καθοριστεί ως καθορισμένοι δείκτες αναφοράς μέσω της διαταγής περί κινητών αξιών και προθεσμιακών πράξεων (καθορισμένοι δείκτες αναφοράς) του 2018 [Securities and Futures (Designated Benchmarks) Order 2018], όπως τροποποιήθηκε και ισχύει, θεωρείται ότι είναι ισοδύναμο με τις απαιτήσεις που καθορίζονται στον κανονισμό (ΕΕ) 2016/1011 και ότι υπόκειται σε αποτελεσματική εποπτεία και επιβολή σε μόνιμη βάση.
         
         
            Άρθρο 2
            Η παρούσα απόφαση αρχίζει να ισχύει 20 ημέρες μετά τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 29 Ιουλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 171 της 29.6.2016, σ. 1.